b'\n_START_ARTICLE_\nAyahuasca\n_START_PARAGRAPH_\nAyahuasca on vakiintunut yleisnimitys tavallisimmin amazoninajahuaskaliaanista (Banisteriopsis caapi) ja shamaanikahvikista (Psychotria viridis) valmistettavalle voimakkaasti psykoaktiiviselle kasvisuutejuomalle. Sen ket\xc5\xa1uankielinen nimi ayahuasca tarkoittaa "sielun liaania" tai "kuoleman k\xc3\xb6ynn\xc3\xb6st\xc3\xa4". Juomaa k\xc3\xa4ytet\xc3\xa4\xc3\xa4n seremoniallisesti ja sill\xc3\xa4 on keskeinen rooli monien alkuper\xc3\xa4iskansojen ja uusien uskontojen sakramenttina. _NEWLINE_Ayahuasca on per\xc3\xa4isin Amazonin alueen alkuper\xc3\xa4iskansojen traditioista, jossa sill\xc3\xa4 on useita eri nimityksi\xc3\xa4. Juomaa voidaan valmistaa useista eri kasveista, jolloin sen nimityskin vaihtelee.\n_START_SECTION_\nVaikuttavat ainesosat\n_START_PARAGRAPH_\nAyahuascan vaikuttavat aineosat ovat dimetyylitryptamiini (lyh. DMT) ja monoamiinioksidaasi-est\xc3\xa4j\xc3\xa4 (lyh. MAO-est\xc3\xa4j\xc3\xa4, MAO-I). Molemmat kemikaalit ovat oleellisia komponentteja toimivan, suun kautta nautittavan ayahuascajuoman valmistamiseksi. DMT ei ole psyykkisesti tai fyysisesti riippuvuutta aiheuttavaa._NEWLINE_Ayahuacaa on tutkittu runsaasti ja se on todettu kliinisesti turvalliseksi. On kuitenkin huomattava, ett\xc3\xa4 ayahuascan sis\xc3\xa4lt\xc3\xa4m\xc3\xa4 MAO-est\xc3\xa4j\xc3\xa4 on hengenvaarallista tiettyjen mielialal\xc3\xa4\xc3\xa4kkeiden kanssa k\xc3\xa4ytettyn\xc3\xa4. K\xc3\xa4ytt\xc3\xb6\xc3\xa4 SSRI- ja kaksikanavaisten masennusl\xc3\xa4\xc3\xa4kkeiden (mirtsatsapiini, duloksetiini, venlafaksiini) kanssa tulisi ehdottomasti v\xc3\xa4ltt\xc3\xa4\xc3\xa4. _NEWLINE_DMT on kasveissa ja el\xc3\xa4imiss\xc3\xa4 yleisesti (esim. kaikissa nis\xc3\xa4kk\xc3\xa4iss\xc3\xa4) esiintyv\xc3\xa4 yhdiste. My\xc3\xb6s ihmiselimist\xc3\xb6ss\xc3\xa4 on jatkuvasti pieni\xc3\xa4 m\xc3\xa4\xc3\xa4ri\xc3\xa4 DMT:t\xc3\xa4, mutta sen merkityst\xc3\xa4 elintoiminnoille ei tunneta kovin tarkasti.\n_START_SECTION_\nVaikutukset\n_START_PARAGRAPH_\nAyahuascan aiheuttamia hallusinaatioita tai n\xc3\xa4kyj\xc3\xa4 kuvaillaan usein toismaailmallisiksi ja ne ovat sis\xc3\xa4ll\xc3\xb6llisesti rikkaita, informatiivisia ja v\xc3\xa4rikk\xc3\xa4it\xc3\xa4 kohtauksia joiden teemoja voivat olla kokemus vuorovaikutuksesta erilaisten henkiolentojen tai jumalten kanssa, terapeuttiset parantumiskokemukset fyysisist\xc3\xa4 ja psyykkisist\xc3\xa4 vaivoista tai majesteettiset n\xc3\xa4yt luonnonmaisemista tai futuristisista kaupungeista._NEWLINE_Kulttuuriset mallit ohjaavat n\xc3\xa4kyjen sis\xc3\xa4lt\xc3\xb6\xc3\xa4 voimakkaasti._NEWLINE_Ayahuasca on my\xc3\xb6s voimakkaasti emeettinen eli oksennusreaktiota aiheuttava. Oksentaminen miellet\xc3\xa4\xc3\xa4n puhdistavaksi ominaisuudeksi.\n_START_SECTION_\nTerapeuttinen potentiaali\n_START_PARAGRAPH_\nHallusinogeeneihin liittyy paljon ennakkoluuloja. Joillain hallusinogeeneill\xc3\xa4, ayahuasca mukaan lukien, on kuitenkin huomattavia terapeuttisia ominaisuuksia . Psykedeeliavusteisen terapian tehokkuudesta on olemassa huomattavaa n\xc3\xa4ytt\xc3\xb6\xc3\xa4 mm. riippuvuuksien, masennuksen, ahdistuksen, PTSD:n ja muiden traumapohjaisten psyykkisten ongelmien hoitamisessa, joihin nykyisill\xc3\xa4 terapiametodeilla voidaan vaikuttaa vain alkeellisesti .\n_START_SECTION_\nK\xc3\xa4ytt\xc3\xb6historia\n_START_PARAGRAPH_\nK\xc3\xa4sitykset ayahuascan k\xc3\xa4ytt\xc3\xb6historiasta vaihtelevat. On tavallista, ett\xc3\xa4 ayahuascan seremonialliseen k\xc3\xa4ytt\xc3\xb6\xc3\xb6n viitataan akateemisessakin tekstiss\xc3\xa4 ylimalkaisesti vuosituhansia vanhana traditiona. Vanhimmat ayahuascaa k\xc3\xa4sittelev\xc3\xa4t l\xc3\xa4hteet l\xc3\xb6ytyv\xc3\xa4t kuitenkin 1600\xe2\x80\x931700-lukujen jesuiittojen matkakuvauksista, joissa kuvataan my\xc3\xb6s to\xc3\xa9n l. kellopasuunan (Brugmansia spp.) k\xc3\xa4ytt\xc3\xb6\xc3\xa4. Vaikka DMT -pitoisten kasvien esikolonialistisesta k\xc3\xa4yt\xc3\xb6st\xc3\xa4 onkin todisteita, toistaiseksi ei ole olemassa kiistatonta n\xc3\xa4ytt\xc3\xb6\xc3\xa4 ayahuascan seremoniallisesta k\xc3\xa4yt\xc3\xb6st\xc3\xa4 mantereen esikolonialistisen ajan historiassa. _NEWLINE_Ayahuascan k\xc3\xa4ytt\xc3\xb6\xc3\xb6n sen alkuper\xc3\xa4isess\xc3\xa4 Amazonin alueen kontekstissa liittyy useita eri motiiveja ja traditioita. K\xc3\xa4ytt\xc3\xb6konteksti jakautuu p\xc3\xa4\xc3\xa4s\xc3\xa4\xc3\xa4nt\xc3\xb6isesti kahteen erilaiseen traditioon, spesialistitraditioon ja kollektiiviseen traditioon. Eksperttitraditiossa yksitt\xc3\xa4inen asiantuntija tulkitsee omia n\xc3\xa4kyj\xc3\xa4\xc3\xa4n kokemuksen ulkopuolella olevalle yleis\xc3\xb6lle ja kollektiivisessa traditiossa ayahuascaa k\xc3\xa4ytet\xc3\xa4\xc3\xa4n sosiaalisten suhteiden vahvistamiseen ja parantamiseen. Kollektiiviset traditiot ovat inspiroineet uusia, organisoituneita ayhuascauskontoja kuten Barquinhaa, Santo Daimea ja Unid\xc3\xa3o do Vegetalea. _NEWLINE_Ayahuasca on osa laajempaa kansanl\xc3\xa4\xc3\xa4kint\xc3\xa4perinnett\xc3\xa4. Alkuper\xc3\xa4isess\xc3\xa4 kontekstissaan ayahuascaa k\xc3\xa4ytet\xc3\xa4\xc3\xa4n paitsi parantamiseen my\xc3\xb6s vahingoittamiseen. Ayahuascalla on my\xc3\xb6s mainittava rooli nk. noituuden harjoittamisessa, jonka tarkoituksena on aiheuttaa jollekulle fyysist\xc3\xa4 vahinkoa tai omaisuuteen kohdistuvaa vahinkoa. Ayahuascan seremonialliseen k\xc3\xa4ytt\xc3\xb6\xc3\xb6n sen perinteisess\xc3\xa4 kontekstissa valmistaudutaan usein noudattamalla erityist\xc3\xa4 ruokavaliota ja pid\xc3\xa4tt\xc3\xa4ytym\xc3\xa4ll\xc3\xa4 seksist\xc3\xa4. Perinteisesti enteogeenien seremoniallinen k\xc3\xa4ytt\xc3\xb6 on useimmiten rajattu koskemaan l\xc3\xa4hes yksinomaan miehi\xc3\xa4._NEWLINE_Ayahuascan seremonialliseen k\xc3\xa4ytt\xc3\xb6\xc3\xb6n saattaa perinteest\xc3\xa4 riippuen liitty\xc3\xa4 my\xc3\xb6s muiden hallusinogeenien k\xc3\xa4ytt\xc3\xb6\xc3\xa4 ennen seremoniaa tai sen aikana. My\xc3\xb6s tupakan (Nicotiana tabacum) ja huomattavasti nikotiinipitoisemman palturitupakan l. mapachon (Nicotiana rustica) savulla ja mehulla on my\xc3\xb6s t\xc3\xa4rke\xc3\xa4 rooli perinteisiss\xc3\xa4 etel\xc3\xa4amerikkalaisissa enteogeenia hy\xc3\xb6dynt\xc3\xa4viss\xc3\xa4 seremonioissa .\n_START_SECTION_\nUudet k\xc3\xa4ytt\xc3\xb6kontekstit\n_START_PARAGRAPH_\nL\xc3\xa4nsimaisessa k\xc3\xa4ytt\xc3\xb6kontekstissa kaupunkitila, synteettiset materiaalit ja massatuotetut esineet n\xc3\xa4hd\xc3\xa4\xc3\xa4n liikkeess\xc3\xa4 sairauden ilmauksina ja yhteiskunta ja luonto n\xc3\xa4hd\xc3\xa4\xc3\xa4n toisiaan hylkivin\xc3\xa4 vastakohtina. Ayahuascaa pidet\xc3\xa4\xc3\xa4n vastal\xc3\xa4\xc3\xa4kkeen\xc3\xa4 \xe2\x80\x9dantroposeenille\xe2\x80\x9d eli ihmisen aiheuttamille luonnonmullistuksille. Luonto n\xc3\xa4hd\xc3\xa4\xc3\xa4n voimakkaasti feminiinisen\xc3\xa4 koettuna, pyh\xc3\xa4n\xc3\xa4 liittolaisena ja vastal\xc3\xa4\xc3\xa4kkeen\xc3\xa4 \xe2\x80\x9dantroposeeni\xc3\xa4\xe2\x80\x9d vastaan.  Samansuuntaiset k\xc3\xa4sitykset ohjaavat my\xc3\xb6s joidenkin ayahuascatutkijoiden, kuten esimerkiksi Terence McKennan ja Ralph Metznerin retoriikkaa.\n_START_SECTION_\nAyahuasca-analogeja\n_START_PARAGRAPH_\nDMT:t\xc3\xa4 ja MAO-est\xc3\xa4ji\xc3\xa4 sis\xc3\xa4lt\xc3\xa4vi\xc3\xa4 kasveja tunnetaan runsaasti eri puolilta maailmaa. Alkuper\xc3\xa4isten ainesosien vaikea saatavuus ja lakitekniset ongelmat on useissa maissa ratkaistu k\xc3\xa4ytt\xc3\xa4m\xc3\xa4ll\xc3\xa4 paikallisia tai helpommin saatavilla olevia kasveja. Esimerkiksi Suomessa ns. \xe2\x80\x9dfennohuascaa\xe2\x80\x9d voidaan valmistaa ruokohelpist\xc3\xa4 (Phalaris arundinacea) ja syyrian\xc3\xa4ngelm\xc3\xa4st\xc3\xa4 (Peganum harmala) (Torsti K., 1996). Australiassa nk. \xe2\x80\x9daussiehuascaa\xe2\x80\x9d valmistetaan paikallisesta neitoakaasiasta (Acacia maidenii) ja syyrian\xc3\xa4ngelm\xc3\xa4st\xc3\xa4 . Ayahuascaa voidaan my\xc3\xb6s korvata synteettisill\xc3\xa4 analogeilla l. anahuascalla.\n_START_SECTION_\nAatu Poutanen\n_START_PARAGRAPH_\nAyahuasca tuotti minulle ensin voimakasta pahoinvointia ja pelon tunnetta. N\xc3\xa4in huomattavan yksityiskohtaisia n\xc3\xa4kyj\xc3\xa4, yksinomaan silm\xc3\xa4t suljettuina. Musiikilla oli erityisen voimakas, positiivinen ja kokemusta ohjaava vaikutus. Pelon ja pahoinvoinnin h\xc3\xa4lvetty\xc3\xa4 kokemus muuttui miellytt\xc3\xa4v\xc3\xa4ksi ja jopa euforiseksi. Kokonaisvaltaisesti kokemus oli raskas, mutta eritt\xc3\xa4in positiivinen. Kokemuksen aikana pystyin k\xc3\xa4sittelem\xc3\xa4\xc3\xa4n itselleni psyykkisesti vaikeita asioita ja koen kehittyneeni ihmisen\xc3\xa4 merkitt\xc3\xa4v\xc3\xa4sti kokemuksen ansiosta. _NEWLINE_Epistemologisesti tulkitsen kokemusta oman mieleni projektiona, mutta kokemuksen hankalasti kuvattavan luonteen vuoksi on helpointa kuvailla v\xc3\xa4litt\xc3\xb6mi\xc3\xa4 vaikutelmiani ja tulkintojani kokemuksesta, joissa erilaiset n\xc3\xa4yt olivat p\xc3\xa4\xc3\xa4roolissa. N\xc3\xa4yiss\xc3\xa4 ayahuasca ilmestyi minulle erilaisina tietoisina olentoina ja puhutteli minua sek\xc3\xa4sanallisesti ett\xc3\xa4 n\xc3\xa4kyjen ja tuntemusten kautta. Enimm\xc3\xa4kseen ayahuasca ilmestyi n\xc3\xa4yiss\xc3\xa4 erilaisina tuttuina ja tuntemattomina naishahmoina ja muutamaan otteeseen my\xc3\xb6s kasvina sek\xc3\xa4 jonkinlaisena ohjelmoituna teko\xc3\xa4lyn\xc3\xa4. Ajoittain ayahuasca ilmestyi my\xc3\xb6s massiivisena, ilmassa leijuvana laitteena keskell\xc3\xa4 futuristista kaupunkin\xc3\xa4kym\xc3\xa4\xc3\xa4. Temaattisesti n\xc3\xa4yt k\xc3\xa4sitteliv\xc3\xa4t vaihtelevassa suhteessa rakkautta ja kuolemaa.\n_START_SECTION_\nBenny Shanon\n_START_PARAGRAPH_\nTutkin huonetta ja siin\xc3\xa4 olijoita silm\xc3\xa4t avoinna. Minua h\xc3\xa4mm\xc3\xa4stytti, miten tuo melko rapistunut huone muuttui ylimaallisen kauniiksi. V\xc3\xa4rit hohtivat, yksinkertaiset paperikoristeet olivat loistavia ja j\xc3\xa4ttim\xc3\xa4iset perhoset \xe2\x80\x93vai olivatko ne lintuja?\xe2\x80\x93 n\xc3\xa4yttiv\xc3\xa4t leijailevan salin sis\xc3\xa4ll\xc3\xa4. En kokenut aistiv\xc3\xa4\xc3\xa4ristymi\xc3\xa4 sellaisenaan, kaikki oli vain toismaailmallista. Kokemusta voisi verrata snorkkelisukelteluun ja maailman tutkimiseen uimalasien l\xc3\xa4pi. Minusta tuntui, kuin olisin irrallani normaalista itsest\xc3\xa4ni. Ajoittain tunsin my\xc3\xb6s pelkoa._NEWLINE_Jos suljin silm\xc3\xa4ni, mit\xc3\xa4 ihmeellisin koristeaihe ilmestyi minulle. Se oli visuaalisesti rikas kuvio, jonka p\xc3\xa4\xc3\xa4v\xc3\xa4rit olivat sininen violetti. Ensin se oli kaksiulotteinen symmetrinen kuvio. Sitten symmetrisyys rikkoutui, eik\xc3\xa4 n\xc3\xa4kyvill\xc3\xa4 ollut mit\xc3\xa4\xc3\xa4n erottelevia tekij\xc3\xb6it\xc3\xa4. Koko visuaalinen tila koostui yhdest\xc3\xa4 kuvasta. Vinottaisina viivoina kuvan alavasemmasta laidasta ilmaantui matelijoita -keltavihreit\xc3\xa4 liskoja, jotka tulivat ulos kuvasta hyvin samalla tavalla kuin voidaan n\xc3\xa4hd\xc3\xa4 Escherin piirroksissa. [...]\n_START_SECTION_\nMichael Harner\n_START_PARAGRAPH_\nOlennot n\xc3\xa4yttiv\xc3\xa4t minulle kuinka he olivat luoneet el\xc3\xa4m\xc3\xa4n maapallolle piiloutuakseen sen moniin muotoihin ja siten naamioida l\xc3\xa4sn\xc3\xa4olonsa. N\xc3\xa4in, miten kasvien ja el\xc3\xa4inten mahtava luominen ja lajiutuminen satojen miljoonien vuosien aikana tapahtui sellaisessa mittakaavassa ja eloisuudessa, jota on mahdotonta kuvailla. Opin, ett\xc3\xa4 lohik\xc3\xa4\xc3\xa4rmeen kaltaiset olennot olivat kaikkien el\xc3\xa4vien olentojen, my\xc3\xb6s ihmisten, sis\xc3\xa4ll\xc3\xa4. He kertoivat minulle olevansa ihmiskunnan ja koko planeetan todellisia mestareita. Me ihmiset olimme astioita ja palvelijoita n\xc3\xa4ille olennoille.T\xc3\xa4st\xc3\xa4 syyst\xc3\xa4 he kykeniv\xc3\xa4t puhumaan minulle oman itseni sis\xc3\xa4lt\xc3\xa4.[...]\n_START_SECTION_\n\xc3\x84iti Ayahuasca\n_START_PARAGRAPH_\nAlkuper\xc3\xa4isess\xc3\xa4 etel\xc3\xa4amerikkalaisessa kontekstissaan ayahuasca miellet\xc3\xa4\xc3\xa4n usein perinteisesti naispuoliseksi ja siit\xc3\xa4 k\xc3\xa4ytet\xc3\xa4\xc3\xa4n alkuper\xc3\xa4istraditioissa naiseuteen ja \xc3\xa4itiyteen viittaavia kunnianimi\xc3\xa4._NEWLINE_L\xc3\xa4nsimaisesta esoteriasta voimakkaasti ammentavassa Santo Daimessa sukupuolirooleilla on voimakas mytologinen ja seremoniallinen merkitys. _NEWLINE_Neitsyt Mariasta johdetulla Sademets\xc3\xa4n Kuningattarella (port. Rainha da Floresta) on erityinen rooli ja merkitys Santo Daimen seremoniallisuudessa ja mytologiassa. Sademets\xc3\xa4n kuningatarta pidet\xc3\xa4\xc3\xa4n my\xc3\xb6s Santo Daimen myyttisen\xc3\xa4 perustajana, jolta Santo Daimen oppi on saatu jumalallisena ilmoituksena._NEWLINE_Shipibo-Conibo -heimon ayahuascaan liittyv\xc3\xa4ss\xc3\xa4 mytologiassa ayahuascassa k\xc3\xa4ytett\xc3\xa4v\xc3\xa4t ainesosat jaotellaan sukupuolittuneesti niin, ett\xc3\xa4 amazoninayahuascaliaani miellet\xc3\xa4\xc3\xa4n maskuliiniseksi ja shamaanikahvikki feminiiniseksi. Kasvit miellet\xc3\xa4\xc3\xa4n toistensa aviopuolisoiksi. _NEWLINE_Peter Gow on tutkinut arawakia puhuvaa Piro -heimoa, joiden ayahuascan kollektiivinen (miehille rajattu) k\xc3\xa4ytt\xc3\xb6 liittyy keskeisesti mets\xc3\xa4stysonnen takaamiseen. Pirojen mytologiassa ayahuascalla, samoin kuin monilla muilla merkitt\xc3\xa4vill\xc3\xa4 kasveilla ja el\xc3\xa4imill\xc3\xa4 kuten jaguaarilla, on \xe2\x80\x9d\xc3\xa4iti\xe2\x80\x9d, joka on ko. kasvin tai el\xc3\xa4imen perimm\xc3\xa4inen olemus. _NEWLINE_Suomalaisessa kansanuskossa k\xc3\xa4sitteell\xc3\xa4 emuu tai lajinhaltija viitataan usein vastaavaan ideaan el\xc3\xa4inten ja kasvien \xc3\xa4idist\xc3\xa4.'